Costa Quebrada Geoparkea

Costa Quebrada Geoparkea () UNESCOk Espainiar estatuan dituen 18 geoparkeetariko bat da. Kantabriako kostaldean kokatuta dago eta 2025ean izendatu zen.

 Izena 
Costa Quebrada ("Hautsitako kostaldea") izenak Santander hiriburuan dagoen Magdalena penintsula eta Miengoko Cuchía hondartzaren arteko 20 kilometroko itsasertzari eman zaion izena da, izan ere mendeetan zehar itsasoaren higadurak eta mugimendu tektonikoek erabat hatsi baitute kostalde hau.

 Geografia 

Costa Quebrada Geoparkeak 345 km2ko azalera du, hauetatik 270km2 lurraldeari dagozkio eta gainerako 75km2-ak itsaso eremuari.

Zortzi udalerritan hedatzen da; Santander, Santa Cruz de Bezana, Piélagos, Miengo, Suances, Santillana del Mar, Polanco eta Camargo. Guztiak ere San Román-Santillana sinklinalaren egitura tolestuaren parte dira eta Goi Kretazeo eta Paleogeno garaiko materialak ditu. Geoparkeko udalerrietan 269.879 biztanletako populazioa dago (2024).

 Ezaugarriak 

Arroken geruza inklinatuen eta itsasoaren eraginaren artean 20 kilometro dituen kostaldean egitura eta formazio aniztasun handia sortu da; labarrak, arkuak, uharteak, badiak, hondartzak, tonboloak, dunak, geziak eta estuarioak. 120 milioi urtetako jardueraren ondorio dira eta etengabe eraldatzen ari den paisaia da gainera.

Geologiaren ikuspegitik antzinako uharri tropikalak, hondartza fosil altxatuak eta ekosistema itsastar petrifikatuak ikusten dira eta baita haiek suntsitu zituzten gertakari geologikoak ere, hala nola kontinenteen arteko talkak, aldaketa klimatikoak eta iraungipen biologiko masiboak.

Ondare geologikoak eta gizakiaren jarduerak historian zehar izan duten harremana ere ikusten da, izan ere geoparkea ez da itsasertzera mugatzen, barnean hartzen ditu paleolito garaiko aztarnak, leizeetako labar artea eta historiaurreko tresnak. Costa Quebrada geoparkearen barnean daude Altamirako leizea (1985ean UNESCOk Gizateriaren ondare izendatu zuena) eta El Pendo leizea (2008ko zabalkundean sartu zena). Ipàrraldeko Donejakue bidea ere geoparketik igarotzen da.

 Ondasun aipagarriak 

 Liencresko Dunen Natura Parkea
 La Arnía hondartza eta itsasertza
 Pas ibaiaren estuarioa
 Portio, Conejera eta Mouro uharteen eremu itsastarra
 El Puntaleko dunak
 Miera ibaiaren estuarioa
 Pozo Tremeo aintzira
 Altamira, El Pendo, Peñajorao eta Rogería leizeak

 Iruditegia 

 Erreferentziak 

 Kanpo estekak 

 Webgune ofiziala

Kategoria:Kantabriako geografia
Kategoria:Espainiako geoparkeak